रूसी न्यूज एजेंसियों के अनुसार, घरेलू साराटोव एयरलाइंस का विमान शॉर्ट-हॉल एएन-148 यात्रियों को लेकर यूराल क्षेत्र के ओर्स्क शहर के लिए रवाना हुआ था। यह मॉस्को के बाहरी जिले रामेंस्की में दुर्घटनाग्रस्त हो गया। विमान में 65 यात्री (एक स्विस नागरिक भी शामिल) और चालक दल के छह सदस्य सवार थे। विमान उड़ान भरने के 10 मिनट बाद ही रडार से गायब हो गया था। रामेंस्की के अंतर्गत आने वाले आर्ग्यूनोवो गांव के चश्मदीदों ने बताया कि उन्होंने एक जलते हुए विमान को आसमान से नीचे गिरते देखा। विमान का करीब एक किमी की परिधि में फैला हुआ मलबा मिल गया है जिसमें फ्लाइट रिकॉर्डर शामिल है। मारे गए लोगों के शव भी बिखरे पड़े हुए हैं। रूस के परिवहन मंत्री मैक्सिम सोकोलोव ने बताया कि हादसे में कोई भी जीवित नहीं बचा है और मारे गए लोगों की पहचान के लिए डीएनए टेस्ट कराने होंगे।